Per Clausen (EL), 2006-05-24:
Når man kommer på den anden side af de her mure, tror jeg ikke, der er mange, som er i tvivl om, at de høje daginstitutionspriser er et stort problem for mange familier i det her land, familier, som har en almindelig indtægt, men som har et, to, måske endda tre børn, som går i daginstitution, og for hvem udgiften til børnepasning er meget stor.
Det er også en af forklaringerne på, at Enhedslisten i sin tid har været klart imod, at man hævede loftet de gange, man har hævet loftet for, hvor meget kommunerne måtte opkræve for daginstitutionspladser, fordi vi sagde, at det gjaldt om at holde egenbetalingen nede.
Vi har sådan set også ført valgkamp på det synspunkt, at daginstitutionspladser i lighed med pladser i skoler og andre steder burde være gratis.
Så for os er der altså ingen tvivl om, at der sådan set ikke rigtig er nogen borgere, som har bedt om at få priserne på daginstitutioner sat op, og der er heller ingen borgere, der har protesteret imod, at priserne blev sat ned.
Da vi for nogle år siden – jeg tror efterhånden, det er 4 år siden – var udsat for i Aalborg, hvor jeg kommer fra, at et samlet byråd fra Dansk Folkeparti til og med SF gennemførte omfattende forringelser på daginstitutionsområdet og omfattende prisstigninger, demonstrerede forældre og personale i daginstitutionerne ikke for et krav om, at de ville have forringelserne taget af bordet, og så ville de betale endnu mere, nej, de demonstrerede for kravet om, at hvis det ikke kunne være anderledes, så ville de betale mere i skat for på en og samme tid at sikre, at priserne på daginstitutioner blev holdt nede og på den anden side sikre en ordentlig kvalitet.
For sagen er jo, at det ikke er regeringens forslag om at sænke taksterne på daginstitutionerne, som er årsagen til, at man har et kvalitetsproblem i børnehaver og vuggestuer i dag, nej, forklaringen på det er en ganske anden, nemlig den omfattende udhulning af den kommunale økonomi, som den borgerlige regering har gennemført, og som derfor selvfølgelig også gør det til rendyrket hykleri, når borgerlige politikere står heroppe og praler af alt det gode, de har gjort for børn og deres forældre.
For kendsgerningen er jo, som man også meget tydeligt har været inde på, og som børneordføreren for Enhedslisten under et tidligere punkt – vi er et stort parti, og derfor har vi mange ordførere på de samme punkter – netop var inde på, at oplevelserne ude i daginstitutionerne er, at forholdene er ganske ringe, og derfor er der selvfølgelig brug for flere penge til kvalitet.
Jeg synes, når nu man ser på Det Radikale Venstres ændringsforslag her, at det er lidt bemærkelsesværdigt, at Det Radikale Venstre mener, at de her penge skal bruges til forbedret kvalitet i daginstitutionerne, det samme parti, som har medvirket til en udligningsreform, som fører til, at man i nogle kommuner fyrer medarbejdere i daginstitutioner, fordi pengene skal overføres til skattelettelser i nogle andre kommuner.
Man kunne måske også diskutere, om det var en fornuftig måde at bruge pengene på.
For os er der altså ingen tvivl: Vi går ind for, at daginstitutionspriserne skal sættes ned, vi går ind for, at der skal flere penge til kommunerne, og vi slås også for, at nogle af de her midler faktisk bliver brugt til at forbedre kvaliteten i daginstitutionerne.
For os løser man ikke et stort problem ved at nægte at gøre noget ved et andet stort problem.
Derfor støtter vi regeringens forslag her, og vi stemmer imod det radikale ændringsforslag.